ЗНАЧЕНИЕ НА ДЕЙСТВИТЕЛНОСТТА НА СТОПАНСКАТА ДЕЙНОСТ, ИЗТОЧНИК НА ОБЛАГАЕМИЯ ДОХОД, ЗА СЪСТАВОМЕРНОСТТА НА ДАНЪЧНОТО ПРЕСТЪПЛЕНИЕ. НАКАЗАТЕЛНА И ГРАЖДАНСКА ОТГОВОРНОСТ НА ПРЕСТЪПНИЯ СУБЕКТ
доц. д-р Ива Пушкарова[footnoteRef:1] [1:  Авторът е преподавател по наказателно право в СУ ,,Св. Климент Охридски” и АМВР с над 60 публикации в областта на организираната престъпна дейност, трафика на хора, експлоатационната престъпност, общественоопасното поведение при децата, приложението на тежките наказания и др. От 2012 г. интензивно работи по изследвания на съдебната практика в областта на финансовата и стопанската престъпност.] 


 Данъчните престъпления увреждат отношенията по законосъобразно събиране и разходване на бюджетни приходи във връзка с данъчното облагане и с регулацията на стопанската дейност като източник на облагаеми доходи, вкл. отношенията по насърчаване на стопанската инициатива чрез средствата на данъчно кредитиране. Това са публични правоотношения, по които едната страна е държавата, а другата страна е частноправен субект – физическо или юридическо лице или неперсонифицирано дружество[footnoteRef:2]. Различните видове данъчни престъпления увреждат тези правоотношения по различен начин. [2:  ТР № 1/2009 г. по НД № 1/2009 г. на ОСНК на ВКС. Вж. още Р № 219/2010 г. по НД № 167/2010 г. на I НО на ВКС.] 

Укриването на данъци по чл. 255-255а пряко уврежда действителни правоотношения, възникнали на публичноправно основание от извършена стопанска дейност, генерирала доход. Засегнати са правата да държавата да получи данък. Деецът, който може и да не е страна по правоотношението, търси да прикрие, че то е възникнало, или да създаде привидност, че се отнася до различни по размер, вид, основание или падеж данъчни задължения в сравнение със законоустановените и това води до облекчаване на данъчната тежест. 
Когато с престъплението деецът измамливо претендира несъществуващо вземане (чл. 256), той търси да създаде привидност, че от стопанска дейност, каквато не е извършвана, е възникнало правоотношение, по което държавата е задължена да изплати бюджетни средства във връзка с данъчното облагане на привидния търговец или на друго основание. Типично привидността засяга стопански резултати и други признаци на стопанска дейност, които са основание за данъчно кредитиране. 
Престъпният механизъм зависи не само от конкретните пазарни процеси, но и от цяла система секторни нормативни актове с голяма променливост, прилагането на които генерира и мащабна практика на съдилища, административни органи и наднационални юрисдикции. Това поставя редица въпроси за връзката на наказателното право с други правни клонове и отрасли и неюридическо знание.
Настоящото изследване се съсредоточава върху два ключови проблема, които пораждат различни крайни правни изводи на съда по дела за данъчни престъпления поради различия в наказателноправната интерпретация на гражданскоправни и административноправни институти и икономически теории. 
Първият въпрос се свежда до това как изводът за действителност на дейността, източник на данъчнооблагаемия доход, съответно на сделките, в които тя се обективира, влияе на извода за наказателноправна съставомерност на извършеното.
Вторият въпрос се отнася до това кой освен данъчнозадълженото лице може да понесе наказателната отговорност за извършеното и да бъде задължен да плати обезщетение за причинените с деянието имуществени вреди на държавата.
1. Значение на действителността на стопанската дейност и получения от нея доход за вида и механизма на престъпните схеми
Действителността на стопанската дейност е основен практически критерий за разграничаване на престъпните схеми, който пряко влияе на правната квалификация на деянието. Схемите се разполагат върху пълна или частична имитация на стокови и парични потоци, построена изцяло или частично върху недействителни сделки, които могат да са едновременно насочени както към избягване на установяване и плащане на дължим данък (чл. 255-255а), така и към неправомерно получаване на бюджетни средства (чл. 255, ал. 1, т. 7; чл. 255а, вр. чл. 255а, ал. 1, т. 7; чл. 256). 
1.1. Пълната имитация на стопанска дейност се развива като документален поток, отразяващ съвкупност или верига от нищожни сделки, обозначавани в практиката още като ,,фиктивни”, ,,мними”, ,,привидни” или ,,кухи”. Нищожността следва най-често от отсъствието на реален съконтрагент или липсата на намерение и у двете страни да се задължат по сделката, като тя не прикрива друга действителна сделка между тях[footnoteRef:3]. [3:  При някои (непрецизно обозначавани като сделки с ,,невъзможен предмет”) липсата на намерение за задължаване се извежда от невъзможността да се ,,предприемат действия по реалното им изпълнение“. Вж. Р № 360/2008 г. по НД № 297/2008 г. на ІІ НО на ВКС (предмет на покупко-продажбата са вещи извън гражданския оборот, чийто режим не позволява за тях да бъдат договаряни сделки).] 

Тези сделки се ,,сключват само документално, чрез съставяне на данъчни фактури, без по тях да има движение на стоки, услуги и пари“[footnoteRef:4]. Те ,,лъжливо документират, че доставките и услугите са осъществени, както и че е платен дължимия ДДС”[footnoteRef:5]. Сделките са отрицателен факт, който според практиката се установява с ,,липсата на плащания по ДДС сметки, липсата на насрещни документи и свидетелските показания за липса на търговски взаимоотношения”[footnoteRef:6], ,,липса на налични активи във фирмите доставчици, липсата на транспорт и наети работници от същите, липсата на сграден и друг фонд, въпреки наличието на фактура”[footnoteRef:7], липсата ,,на магазини, работници и складова база към посочените фирми и тези на съконтрахентите“[footnoteRef:8]. Страните по сделката ,,не разполагат с необходимия ресурс да извършат доставките, отразени в инкриминираните фактури, като наличието на същите не означава, че има извършена доставка или услуга”[footnoteRef:9]. [4:  Р № 84/2009 г. по НД № 28/2009 г. на ІІІ НО на ВКС.]  [5:  Р № 153/2011 г. на АС-Пловдив по ВНОХД № 318/2011 г.]  [6:  Р № 117/2011 г. на АС-Варна по ВНОХД № 137/2011 г., с което е потвърдена Присъда № 18/23.02.2011 г. на ОС-Силистра.]  [7:  Р № 64/2012 г. по НД № 3096/2011 г. на III НО на ВКС.]  [8:  Р № 84/2009 г. по НД № 28/2009 г. на ІІІ НО на ВКС.]  [9:  Р № 537/2012 г. по НД № 1978/2012 г. на III НО на ВКС.] 

Според постоянната практика документираното изпълнение само по себе си не може да се противопостави на установената пълна стопанска неспособност да се реализира сделката, която следва да се установи както към момента на сключването й, така и при твърдяното изпълнение[footnoteRef:10]. [10:  Р № 153/7.11.2011 г. на АС-Пловдив по ВНОХД № 318/2011 г., с което е потвърдена Присъда № 183/18.05.2011 г. на ОС-Стара Загора по НОХД № 372/2010 г.: ,,Наличието на фактура не означава, че има извършена доставка или услуга, като дори може да има и плащане, отразено по фактурата, и пак да няма реална такава. За доказването на данъчно събитие са необходими и придружителни документи към фактурата, данни за техническа и трудова обезпеченост, установено разплащане по ДДС по тези фактури от фирмите доставчици”; Р № 42/2010 г. на АС-Пловдив по ВНОХД № 321/2009 г.: ,,Плащането на ДДС също не е достатъчно, за да се признае на получателя правото на приспадане на данъчен кредит, след като не е доказано осъществяването на облагаема сделка”] 

Страна по нищожната сделка е фиктивен (кух) търговец, контролиран от дееца. Този търговец съществува документално като надлежно регистриран правен субект и формално няма пречка да участва в икономическите отношения, но не го прави изобщо или не участва в конкретната сделка. В сделката той участва като страната, която би формирала право на данъчен кредит, ако сделката беше действителна.
Насрещната страна по сделката най-често също е кух търговец, но може да бъде и несъществуващ правен субект, както и реален търговец. В последната хипотеза той не е страна по сделката, или защото никога не узнава за нея, или защото съзнава фиктивността и сътрудничи на престъпното начинание. Така на неистински фактури ,,е придаден вид, че са съставени от лица, които реално не са били съконтрахенти на дружеството”[footnoteRef:11], съответно твърдяните съконтрагенти ,,не се представляват от вписаните в документите управители, а в това качество се афишират лица без установена идентичност или пълномощници „на кило””[footnoteRef:12].  [11:  Р № 537/2012 г. по НД № 1978/2012 г. на III НО на ВКС.]  [12:  Пак там.] 

Нищожната сделка не е наказателноправно ,,нищо”. Тя е факт, който ,,води до съставяне на документи с невярно съдържание”[footnoteRef:13] и не поражда данъчни права, нито задължения. [13:  Р № 9965/2006 г. по АД № 5342/2006 г. на I Отд. на ВАС и Р № 16891/2011 г. по АД № 4476/2011 г. на I Отд. на ВАС.] 

Най-разпространената схема се изразява в предоставяне на порочни първични счетоводни документи на счетоводител, който няма задължението и възможността да проверява достоверността им и реалността на документираните с тях сделки и който на основата на информацията в тях подготвя вторичните счетоводни документи, включително използваните пред данъчната власт за доказване на данъчния резултат на търговеца и претендиране на данъчните му права. 
1.2. Частичната имитация на стопанска дейност типично е насочена към и винаги постига намаляване на данъчното бреме, но освен това може да осигурява и получаване на бюджетни средства на привидно правно основание според начина на манипулиране на крайния данъчен резултат за съответния период. 
Тази схема може да се обективира в лъжливо документиран оборот по два начина, като в престъпната практика двете версии се изпълняват съчетано (виж Фигура 1). Когато е ангажирана наказателна отговорност за схема в един от тези два ,,чисти” вида, най-често става въпрос за инкриминиране само на част от престъпната стопанска дейност, за която са събрани съответните доказателства, или за разкриване на престъпната дейност в самото й начало преди да се е развила, или за много ограничена по обхват инцидентна съставомерна дейност на търговец, който по принцип функционира законосъобразно.
Фигура 1. Обобщена схема за укриване на данъци и източване на ДДС чрез лъжливо документиране на реален или мним оборот

Първо, схемата може да се прояви в изцяло пропускане да бъдат осчетоводени някои (по-рядко всичките) реални сделки за данъчния период. Неосчетоводената част е източник на доход, който изцяло избягва данъчно облагане. Търговецът е реален и извършва реална стопанска дейност.
Второ, схемата може да се обективира в невярно отразяване на някои елементи от всичките или част от реално сключените и осъществени сделки на търговеца с реални съконтрагенти. Невярната промяна е насочена към намаляване на данъчното задължение като краен резултат от манипулирането на счетоводните документи за данъчния период. Осчетоводява се нещо по-малко или различно от извършеното, като се имитира дейност, която е по-ограничена от действителната или към която се насочват специални привилегировани режими на данъчно облагане, предвидени за друг тип дейност. Налице е унищожаема (частично симулативна) сделка, при която привидна е само една от уговорките между страните, а реално сключена и изпълнена между тях е друга сделка. Например, в покупко-продажба на стоки собствеността върху вещта е прехвърлена, но цената или не е платена, или платената цена се различава от привидно уговорената. 
При преценката за симулативност на уговорката се ползват същите критерии, които ръководят изводите за нищожност на цялата сделка. Те са свързани най-често с пазарна невъзможност на страните да изпълнят сделката така, както са я уговорили, но изводът се отнася не до цялата сделка, а само до елементи от нея. Важно е, все пак, как този извод евентуално променя природата на сделката от гледище на данъчното облагане и на нейната съставомерност, тъй като другите уговорки от съдържанието на сделката са действителни. Тя като цяло може да не е нищожна, но да престане да бъде възмездна и облагаема.
2. Значение на действителността на стопанската дейност за съставомерността на извършеното. Наказателноправна интерпретация на свободата на договаряне
В практиката различия среща правната интерпретация на сделки, продажната цена по които е нетипично висока спрямо пазарната и спрямо придобивната. Завишаването й не може да се обясни с обективни стопански обстоятелства, но може логично да се свърже с благоприятна промяна в данъчния резултат на търговеца, която не би настъпила при обичайна сделка. При взаимно няколкократно прехвърляне на имущество между съконтрагенти с прогресивно увеличаване на цената се манипулира съотношението между задължение за плащане на данък и право на данъчен кредит по начин, който създава привидно основание за възстановяване на ДДС[footnoteRef:14].  [14:  Правната квалификация на извършеното може да е ограничена само до чл. 256, ако се търси източване на ДДС (вид ,,верижна данъчна измама“), или до чл. 255-255а, ако се търси само приспадане на реално данъчно задължение с привидно право на данъчен кредит до размера на задължението. Ако освен избягване на плащане на данъци, схемата постига и получаване на данъчен кредит, е налице идеална съвкупност между двата вида данъчни престъпления.] 

Така например по конкретно дело се твърди, че плащанията по сделки със завишени десетки пъти в кратък срок цени са извършени от длъжници, които нямат финансов ресурс да платят целите цени, и със средства, ,,получени от фиска преди поредната сделка като възстановен по банков път данъчен кредит”[footnoteRef:15], като всяко плащане е частично и в незначителни размери. Придобитите имоти са неотносими към предмета на търговска дейност на всеки от приобретателите и са оставени да се саморазрушат. ,,Общата стойност на получените по този начин ,,живи” (реални) пари от държавния бюджет възлиза на над 9 млн. лева ... само чрез оформяне на документи за сделки с изключително висока данъчна основа, без да има фактическо плащане на същата”[footnoteRef:16].  [15:  Касационен протест срещу Решение № 60/2012 г. на АС-Пловдив по ВНОХД № 548/2011 г. Решението е оставено в сила с Р № 566/2013 г. по НД № 1936/2012 г. на II НО на ВКС.]  [16:  Пак там] 

Основният въпрос е този за действителността на сделката в качеството й на данъчно събитие и значението на този извод за съставомерността на сключването й. Подходите за анализ на сделката са два и изхождат от интерпретации на свободната стопанска инициатива. Понятието е въведено от теорията за стопанския либерализъм, която е най-широкоразпространеният и най-толерантният към необичайни стопански инициативи възглед за природата на пазара, залегнал в регулацията на съвременните пазарноикономически отношения. Юридическата интерпретация на свободната стопанска инициатива във връзка със свободата на договаряне и понятията за сделки има пряко отношение към разбирането за валидно и невалидно стопанско договаряне.
2.1. Първият изхожда от разбирането, че свободната стопанска инициатива и свързаната с нея свобода на договаряне не са неограничени, възпроизвеждайки по същество възгледите на стопанския либерализъм. 
Според него свободната стопанска инициатива е разумно (обяснимо, целенасочено) пазарно поведение, подчинено на интереса от изгодно придобиване на блага от действителна стопанска дейност в рамките на реален възмезден оборот. Когато поведението на стопански субект има тези характеристики, то се намира под законова защита и не може да бъде ограничавано от държавата, дори и да е необичайно. Неговата необичайност, когато тя не го прави нерационално, се разбира като иновативност или пазарен риск, насочен към развитие на търговеца, на вида търговска дейност или на пазарния сектор. Волеизявленията, които субектът прави при упражняване на свободната стопанска инициатива, са направени добросъветно и са действителни до доказване на противното. 
Когато обаче поведението не може да бъде обяснено с разумен стремеж към печалба, то представлява друго пазарно явление, което не се ползва нито с неограничеността на свободната стопанска инициатива, нито с предположението да е извършено добросъвестно и да е действително. Сделките и волеизявленията, които го обективират, не са по презумпция част от законната икономическа дейност, поради което не може автоматично да се приеме, че са сключени при упражняване на свободата на договаряне. Нерационалността, следователно, задължава съда да обсъди не само гражданскоправната валидност на сделките, но и потенциалната им съставомерност. 
Рационалността на сделките е свързана с типични причини и основания, при които стопанските субекти сключват сделки от определен вид. Възможността видът на сделката да се разпознае, включително от третите лица, на основата на поведението на страните при нейното сключване и изпълнение е част от факторите за стабилност и предсказуемост на гражданския оборот, които са необходими характеристики на законно функциониращата пазарна икономика. Те изграждат доверието между субектите и са в основата на юридически концепции като грижата на добър търговец и презумпцията за добросъвестност на договарящите се. Нерационалните сделки нямат ясно разпознаваемо основание. Техният вид и съдържание не могат да бъдат предположени и следователно тези сделки са недействителни – унищожаеми симулации, които прикриват истински сделки, или нищожни поради липса на съгласие или друг порок. 
Тъй като симулативната уговорка, както и лишената от основание сделка, е нищожна, за нейното разкриване не е необходим специален ред, срок или акт за установяването й.
Според този възглед описаната по-горе сделка е недействителна, тъй като уговорката за цената е нищожна. Нищожността следва от пазарната й неизгодност, включително фактическа неизпълнимост, за страната, в чиято тежест е направена и следователно страната не може да се е задължила по нея. Ако нерационалността на уговорката се съзнава и от насрещната страна, тя няма основания да се доверява, че ще получи изпълнение. Когато сделката е сключена с явното намерение цената да не бъде платена изобщо, разкриването на привидността й може да промени природата на сделката или да повлече цялата сделка поради извод за липса на съгласие между страните[footnoteRef:17].  [17:  Разликата в продажната и пазарната цена е обсъждана в случаи, в които сделката е приета за нищожна. Вж. Р № 9965/2006 г. по АД № 5342/2006 г. на I Отд. на ВАС и Р № 16891/2011 г. по АД № 4476/2011 г. на I Отд. на ВАС.] 

Когато престациите са явно несъответни, тъй като липсва уговорка за цена или тя многократно надхвърля полученото, сделката не само е безвъзмездна, но и необлагаема (§1, т. 8 от ДР ЗДДС) и за нея не се дължи и данъчен кредит[footnoteRef:18]. [18:  В този смисъл СЕО, Дело №102/86, Р №08/03/1988; СЕО, Дело 16/93, Р 01/04 1992; СЕО, Дело C-16/93, Р 03/03/1994; СЕО, Дело C-05/01, Р 26/06/2003. Според тези решения при възмездните облагаеми с ДДС сделки е необходима пряка връзка между насрещните престации (възмездност).] 

Независимо от горното, както и да бъде интерпретирана свободата на договаряне, очевидно не може да се договаря валидно във вреда на фиска.
От горното следва, че, независимо от гражданскоправната квалификация на сделката от гледище на нейната действителност и вид, тя не е годна да породи данъчните права, които страната, възстановила данъчен кредит, е претендирала пред държавата и получените бюджетни средства са усвоени без правно основание. Изводът създава основания както за данъчните власти да поискат връщане на платеното, така и за държавното обвинение да твърди, че извършеното е престъпление, ако са налице и останалите признаци на съответния състав.
2.2. Втората теза изхожда от доведени до крайност аргументи на либералната теория, според които свободата на договаряне е неограничена. 
По конкретния обсъждан тук пример съдилищата приемат, че ,,никой субект (без наличие на нормативни ограничения) не дължи определяне на съответната цена”, като ,,няма правно основание да се приеме, че гражданският оборот изисква реално плащане на пари“. Възстановяването на ДДС ,,не е обвързано с реално плащане по сделката“[footnoteRef:19], а с настъпване на транслативния й ефект[footnoteRef:20]. Според този възглед завишаването на цената по облагаемата сделка не създава задължения за съда да изследва причините за завишаването, нито да достига до извод, че ,,става дума за привидност на тези цени“[footnoteRef:21].  [19:  Р № 566/2013 г. по НД № 1936/2012 г. на II НО на ВКС.]  [20:  Изводът по принцип е верен, ако сделката е покупко-продажба. Ако обаче е симулация, изводът какво е основанието за възстановяване на ДДС зависи от това каква е прикриваната сделка, дали е облагаема и дали изобщо поражда данъчни права.]  [21:  Пак там.] 

Междувременно, ,,за да се приеме привидност на договарянето, следва безспорно и категорично да е установено, че договорите са сключвани между страните, без самите те да желаят настъпването на съответните правни последици и да са съзнавали наред с това наличието на обстоятелства за невъзможност на предмета на сделките”[footnoteRef:22]. Възгледът е краен и по същество приема, че симулацията се отнася до цялата сделка и я прави нищожна, а не унищожаема. Следователно, ако сделката явно не е нищожна (има транслативно действие, например, тъй като уговорката за прехвърляне на собственост е действителна), то няма симулация.  [22:  Решение № 60/2012 г. на АС-Пловдив по ВНОХД № 548/2011 г., с което е потвърдена Присъда №89/2011 г. на ОС-Пловдив по НОХД №2424/2010 г.] 

Централният въпрос е дали съдът никога не е задължен да изследва причините за завишаването на цената, за да не навлезе в свободата на договаряне. Мотивите за сключване на сделката, включително за завишаването на цената, действително нямат отношение към нейната гражданскоправна валидност. Това правило няма изключения при възмездните сделки, каквито са всички търговски договори. Тяхната действителност не зависи от субективните причини, поради които страните участват в тях. Мотивите на страните по такива договори, следователно, могат и да са противоправни, включително съставомерни и това няма да се отрази на валидността им. Поради това с действителна сделка страните могат да преследват и неправомерна цел и такава теза не е ,,несъстоятелна”[footnoteRef:23].  [23:  Пак там.] 

Макар и без правно значение за гражданската квалификация на извършеното като сделка, мотивите имат значение за наказателноправната му квалификация като престъпление и съдът винаги има задължение да ги обсъди. Няма пречка едно съставомерно деяние да бъде в същото време дейност по сключване на сделка, от която настъпват гражданскоправни последици. Съставомерността следва от съвкупния анализ на поведението по сключване на сделката, нейните гражданскоправни последици и отношението на дееца към тях, а не непременно от формално противоречие на сделката с гражданския закон, тъй като нейната противоправност трябва да бъде наказателна, а не гражданска. Наказателната противоправност може да следва както от поведението по сключване на сделката, така и от нейните последици и преследваните от субекта цели, ако те нарушават наказателноправна забрана. В този смисъл ,,възможно е сделка, която сама по себе си изглежда законосъобразна и прецизна от гледна точка на данъчноправните норми, при разследването й във връзка и с останалите обвързани сделки да се окаже елемент от престъпна схема за избягване установяването и плащането на данъчни задължения и т. н.“[footnoteRef:24]. [24:  ТР № 1/2009 г. по НД № 1/2009 г. на ОСНК на ВКС.] 

2.3. От анализа на двата подхода към престъпната схема следва, че те се различават само по това дали свързват съставомерността на извършеното с начална нищожност на сделката или с комплексна (вкл. наказателна) противоправност на действителна сделка, с която се заобикаля закон. 
Затрудненията при обосноваването на изводите при всеки от подходите са свързани с интерпретиране на връзки между гражданскоправни и наказателноправни конструкции, което излишно усложнява анализа. Въпросът не е в това дали сделката е действителна и ако не е, в какво се изразява порокът й и дали той влече нищожност или унищожаемост, което има отношение към правилата за установяване на недействителността и за разкриване на евентуална действителна сделка, прикрита от привидната. Въпросът е дали с извършеното като съвкупност от фактически действия и бездействия деецът е осъществил състав на умишлено данъчно престъпление, без значение, че в конкретния случаи те биха могли да очертават и фактическия състав на правомерна търговска сделка или биха представлявали за търговското право симулация. 
3. Търговският представител като субект на данъчното престъпление
За прикриване на автора на престъплението често в изпълнението му се въвличат множество посредници, вкл. наказателнонеотговорни, при динамична смяна на титулярите на представителни и управленски права, и се използват процедури за преобразуване и прехвърляне на (дялове от) данъчнозадълженото лице и промяна на обстоятелства, подлежащи на вписване. Така се създават трудности при проследяване на причината връзка между дейността на даден търговец, отношенията му с фиска и относимото поведение на физически лица, действали от името на търговеца. 
Според мнозинството решения субект на данъчното престъпление може да бъде упълномощен представител на търговеца, както и негов фактически пълномощник, действащ без представителна власт, ако търговецът не се е противопоставил на извършеното веднага след узнаването му[footnoteRef:25]. Обратното ,,значи да се изключи отговорността на физическите лица, които управляват, представляват или извършват дейност със или без пълномощия”[footnoteRef:26] от името на търговеца. Тезата не само е в пълно съзвучие със смисъла на представителството като частноправен институт, но и в най-голяма степен осигурява наказателноправната защита на обекта на данъчните престъпления срещу увреждащо поведение на физически лица. [25:  Р № 84/2009 г. по НД № 28/2009 г. на III НО на ВКС. Решение № 42/2010 г. на АС-Пловдив по ВНОХД № 321/2009 г., с което е потвърдена Присъда № 75/2009 г. на ОС-Стара Загора по НОХД № 612/2008 г. Оставено в сила с Р № 219/2010 г. по НД № 167/2010 г. на I НО на ВКС (извършеното е фактуриране на фиктивни сделки). Р № 381/2009 г. по НД № 397/2009 г. на III НО на ВКС]  [26:  Р № 263/24.11.2008 г. на АС-Пловдив по ВНОХД № 180/2008 г. Р от 24.09.2007 г. по НД №177/2007 г. на II НО на ВКС (,,специфичното за настоящия казус е впечатляващото отсъствие и на други обвиняеми. Касаторът особено набляга на този момент, опитвайки се да прехвърли отговорността за неправомерно изтегления ДДС върху тези неидентифицирани лица“).] 

От нея обаче има отклонения, които не могат да бъдат възприети и се основават на неоправдано тясно и формално разбиране за престъпния субект само в ограничени хипотези на представителство.
Според такова разбиране субект по чл. 255-256 може да бъде само едноличният собственик или друг надлежен представител, изрично упълномощен да действа от името и за сметка на търговеца в изпълнение на негови данъчни задължения[footnoteRef:27]. Ако деецът няма такива права, дейността му е помагаческа, дори да не е улеснил извършването им от другиго, а да е изпълнил лично всички инкриминирани действия,[footnoteRef:28]. И тъй като деецът ,,не може да остане осъден като помагач при липса на извършител“[footnoteRef:29], извършителят се приема за ,,неизвестен”, за да бъде защитена квалификацията за помагачество[footnoteRef:30].  [27:  Р № 537/2012 г. на III НО по НД № 1978/2012 г., Р № 15/2012 г. по Н.Д. №2873/2011 г. на II НО на ВКС]  [28:  Първите две инстанции са ангажирали отговорността на подсъдимите за съизвършителство (Р № 98/2012 г. на АС-Варна по ВНОХД № 460/2011 г., което потвърждава Присъда № 94/2011 г. на ОС-Варна  по НОХД № 399/2011 г.).]  [29:  Пак там.]  [30:  Р № 600/27.12.2012 г. по НД № 1958/2012 г. на І НО на ВКС, с което е изменена квалификацията на деянието спрямо Р № 135/2012 г. на АС-Пловдив по ВНОХД № 274/2012 г. Подсъдимият, който не е нито съдружник, нито управител на учредено по негова инициатива търговско дружество, изцяло ръководи ценовата му политика, контактува с обслужващата го счетоводна къща, предоставя й първичните счетоводни документи за осчетоводяване (неистински фактури) и заплаща счетоводните услуги.] 

В други случаи съдът не приел за годен субект дори надлежния генерален представител, упълномощен с нотариално заверено пълномощно от управителя да представлява търговеца във всичките му дела, тъй като не бил регистриран като управител [footnoteRef:31]. Разсъждавайки по принцип извън контекста на делото, съдът уточнил, че е възможна хипотеза на съучастие, при която пълномощникът би могъл да бъде подбудител или помагач на упълномощителя, както е възможно и посредствено извършителство, при което данъчнозадълженото лице използва друго лице като оръдие, за да осъществи престъплението. Съдът обаче не отговорил на въпроса кой носи отговорност за съставомерното деяние, ако то не е нито вдъхновено, нито изпълнено от упълномощителя, а изцяло замислено и изпълнено лично от пълномощник, злоупотребил с властта си и с доверието на представлявания. [31:  Р № 25/07.02.2012 г. по НД № 2993/2011 г. на I НО на ВКС. Деецът лично и самостоятелно представлявал дружеството пред съконтрагентите, сключвал с тях сделки, подавал и подписвал документи и осъществявал цялото оперативно ръководство на търговската дейност. ] 

По този въпрос кратката съобразителна част на решението включва следните разсъждения. ,,Данъчното задължение ведно с произтичащите от това законови последици не може да възникне на основата на пълномощие. Пълномощието е едностранна сделка, която поражда права за пълномощника, но не и задължения. За неизпълнение или лошо изпълнение на правата по пълномощното пълномощникът отговаря пред своя упълномощител”[footnoteRef:32].  [32:  Пак там.] 

Упълномощителната сделка обаче няма никакво значение за съставомерността на извършеното, нито за годността на дееца да носи отговорност за него. Дори и да не беше изобщо упълномощен, деецът би могъл валидно да задължи дружеството в отношенията му с трети страни, без да упражнява някакви права. Данъчните задължения възникват за търговското дружество от осъществената сделка, по която то е доставчик, без значение кой го представлява. Дали представителят е регистриран или не има значение само за преценката кой би могъл да се противопостави от името на търговеца при сделки, извършвани от негово име от нерегистриран представител. Отговорността от вредоносно упражняване на представителна власт е гражданска, касае вътрешните отношения на представителя и представлявания и няма никаква връзка нито с наказателната отговорност, която се носи пред държавата, нито с данъчното правоотношение между търговеца и държавата.
Вярно е, че представителят черпи от упълномощителната сделка само права, но това са правата да ,,извършва правомерни правни действия” от името на представлявания, които обвързват последния[footnoteRef:33]. Започне ли да упражнява представителната власт, особено ако го извършва възмездно, между него и представлявания възниква мандатно правоотношение. Отговорността на представителя за вреди пред упълномощителя се поражда от нарушения на задълженията по мандата. Всички действия на пълномощника при упражняване на представителната му власт са естествено подчинени на закона, както биха били, ако се осъществяваха от представлявания лично. В противен случай пълномощието би било средство за заобикаляне на закона. В този смисъл, когато пълномощникът действа от името на представлявания, влиза в правоотношения с трети страни, в които поема задължения и придобива права от името и за сметка на представлявания и в тази дейност не може да договаря в нарушение на закона или във вреда на фиска.  [33:  Р 593/05.01.2011 г. по НД 587/2010 г. на III НО на ВКС.] 

В конкретния случай представителят има задължения да осчетоводи правилно и своевременно сключените от него сделки, да подаде данъчна декларация с вярно съдържание и да плати вярно установените по размер данъчни задължения на представлявания търговец, които задължения произтичат от мандатното правоотношение и от всички други правоотношения, в които той представлява търговеца. Ако той плати данъците на търговеца, плащането няма да е извършено неоснователно. По същия начин, когато умишлено не ги плати и те са в големи размери, поведението му ще е съставомерно. Или, ,,когато управляващ или представляващ по правилата на Търговския закон, умишлено е действал спрямо юридическото лице-търговец да не се установят или да се избегне плащането на данъчни задължения в големи или особено големи размери, то тогава следва да се ангажира наказателната отговорност на това лице[footnoteRef:34]. [34:  Р №355/1.11.2011 г. по НД № 1689/2011 г. на I НО на ВКС, с което е оставено в сила Р № 24/15.03.2011 г. на АС-Варна по ВНОХД № 454/2010 г.] 


4. Данъчното престъпление като деликт
Според практиката престъпленията са и форми на непозволено увреждане и за извършителите им възниква и деликтна отговорност едновременно с наказателната, като основанието и на двете е деянието, предмет на обвинението[footnoteRef:35]. Данъчното престъпление ,,винаги представлява деликт”[footnoteRef:36]. В резултат на извършването му ,,възниква щета за държавата, представляваща невнесения данък”, съответно неоснователно получените бюджетни средства. ,,Тази щета може да се търси на основание чл. 45 от ЗЗД и в рамките на наказателния процес”[footnoteRef:37], ако увреждането бъде доказано[footnoteRef:38].  [35:  ППВС №9/1961г., изм.с ППВС №7/1987г. Вж още Р № 548/2009 г. по НД № 594/2008 г. на ІІІ НО на ВКС.]  [36:  Р №280/04.06.2013 г. по НД №871/2013 г. на II НО на ВКС. Вж още Р №355/1.11.2011 г. по НД № 1689/2011 г. на I НО на ВКС, с което е оставено в сила Р № 24/15.03.2011 г. на АС-Варна по ВНОХД № 454/2010 г.]  [37:  Р №342/31.10.2014 г. по НД №879/2014 г. на II НО на ВКС, Р 365/18.02.2014 г. по НД 1250/2013 г. на II НО на ВКС.]  [38:  Р №279/20.06.2014 г. по НД №740/2014 г. на II НО на ВКС.] 

За гражданската отговорност на субекта на данъчното престъпление за вредите, причинени с него, е достатъчно той да е задълженото да плаща данък лице, ,,независимо от вида или от броя на съдружниците в търговското дружество, нито от разпределението на отговорността им, нито от броя на лицата с управленски или представителни функции в управителните тела на органите на управление”[footnoteRef:39] на търговеца. [39:  Пак там.] 

В практиката обаче не са еднакво решени редица въпроси на гражданската отговорност на субекта, която може да бъде ангажирана с иск в наказателната процедура. По-конкретно те са свързани с неговата основателност и допустимост.
4.1. Първият от тях в някаква степен бе разрешен с помощта на тълкувателната намеса на ВКС. Когато причинената с престъплението вреда е установена в различен размер в ревизионен акт и в назначена в наказателния процес счетоводна експертиза, някои съдилища приемат иска за допустим само до по-малкия размер или до размера, установен с експертизата в качеството й на доказателствен инструмент на наказателния процес. 
Дискусията произтича на първо място от смесване въпроси на основателността и допустимостта на иска; той е допустим и до по-големия размер, но основателността му ще зависи от това кой размер съдът приеме за доказан. 
На второ място спорът зависи от доказателствената тежест, която съдът ще придаде на ревизионния акт и на експертизата. Според указанията на касационната инстанция ,,актовете от административното производство нямат предварително установена или задължителна сила, но те са част от доказателствата, които се преценяват по реда на чл. 107 НПК, наред с всички останали”[footnoteRef:40]. Извод ще зависи от комплексната преценка на доказателствения материал, в чиято съвкупност ревизионният акт и експертната оценка са равностойни и конкуренцията между тях не е предварително определена в полза на единия. [40:  ТР № 1/2009 г. на ОСНКна ВКС.] 

Както бе обсъдено по-горе, въпросът е съществен не само за размера на задължението за гражданска обезвреда, но и за квалификацията на деянието и тежестта на наказателната отговорност, включително в случаи на последващо издължаване към хазната. 
4.2. Вторият въпрос също смесва донякъде въпроси на допустимостта и основателността на иска и произтича от конкуренцията, която част от практиката съзира между този иск и преференциалното административно производство по ДОПК за принудително събиране на дължими публични държавни вземания, включително за невнесени данъци и неоснователно отпуснат данъчен кредит. По-конкретно се обсъжда, дали когато вземането на държавата не е събрано по реда на ДОПК, за същата вреда може да бъде воден иск в наказателния процес срещу извършителя на данъчното престъпление и дали това е въпрос на допустимост или на основателност на този иск.
Според част от съдебните решения специалното данъчно производство изключва допустимостта на иска в наказателния процес независимо дали е приключило или висящо. Възгледът се формира на основата на сложна интерпретация на основанието на иска. По същество изглежда се оспорва, че всяко данъчно престъпление може да бъде и деликт. Преценката изглежда зависи от това дали е възникнало реално данъчно правоотношение, неизпълнението на данъчното задължение по което е източникът на вредата, или  вредата настъпва от упражняването на привидни данъчни права от несъществуващо данъчно правоотношение. 
Според становището, когато престъплението е данъчна измама (чл. 256) или укриване на данъци чрез приспадане на неследващ се данъчен кредит (чл. 255, ал. 1, т. 7), е налице непозволено увреждане, тъй като вредата за държавата възниква от имитация на данъчно правоотношение. Обратно, когато става дума за укриване на данъци по друг механизъм, държавата не търпи вреда от него. Нейното вземане в тези случаи е за данък, който е възникнал преди извършване на престъплението от реално данъчно правоотношение, и тя не може да го претендира от подсъдимия. Вредата й е нанесена от неизпълнението на публичното задължение за внасяне на данъка от данъчнозадълженото лице, а не от престъплението, т.е. произходът й не е деликтен[footnoteRef:41], или представлява вземане за пропуснати ползи, което също не е допустимо да се търси чрез деликтен иск в наказателния процес[footnoteRef:42]. [41:  Р № 418/12.01. 2015 г. по НД № 1478/2014 г. на III НО на ВКС: ,,Търсенето на осъждане за притезание към държавата, произтичащо от данъчно задължение, не би следвало да прави изключение от общия принцип, на който е допустимо разглеждането на граждански иск в наказателния процес. Ето защо, при положение, че задължението за внасяне на данъци възниква в резултат на действието на съответната норма в закона при възникване на предвиденото в нея данъчно събитие (доход), а не на нарушаване на задължението „да не се вреди другиму”, в резултат на което възниква правото на обезщетение за настъпила вреда като пряка и непосредствена последица от деликт, каквото по правило е и престъпното деяние, е съвсем ясно, че задължението за плащане на данък възниква още преди деянието да е придобило характера на данъчно престъпление т.е., вземането на държавата не произтича от престъпното деяние, а съществува преди него”]  [42:  Р № 88а/19.12.2013 г. на САС по ВНОХД № СП 50/2013 г., отменено в частта за гражданския иск с Р №118/05.08.2014 г. по НД №259/2014 г. на II НО на ВКС. Искът е приет от ВКС за допустим, но отхвърлен като неоснователен поради изтекла погасителна давност.] 

Тезата неправилно приема, че задължението на подсъдимия като ответник по гражданския иск е да плати данък, възникнал в негова тежест или в тежест на друго лице, преди той да извърши деянието. Данъкът се дължи на публичноправно основание по силата на административния закон от данъчнозадълженото лице. Дори когато това е субектът на престъплението (едноличен търговец), данъчното правоотношение с държавата не зависи от извършването на посегателството. 
От престъплението обаче зависи дали това правоотношение ще се развие законосъобразно или не. Правоотношението е част от обекта, който същинското данъчно престъпление уврежда. Съставомерната вреда се изразява в щетите и загубите, които държавата търпи от неточното изпълнение на това задължение и тя възниква от простото неплащане на данъка, а от виновното поведение на дееца, което е специфична причина за неплащането – ако деецът не го беше предприел, данъкът щеше да бъде внесен. Чрез иска срещу дееца държавата не търси да получи данък, а обезщетение на вредата, нанесена от неговото неплащане, която може да е и в размер, различен от размера на данъка – при частично неплащане или при съобразяване на лихви. В този смисъл въпросът кой дължи данъка се смесва с въпроса кой отговаря за неплащането му (заради чие поведение не е платен). Следователно, както държавната претенция срещу данъчнозадълженото лице и срещу субекта на престъплението е различна, дори и по размер да са еднакви (съответно, данъчно вземане и вземане за обезвреда), така е различно и нейното основание (съответно, публичноправно задължение и непозволено увреждане). 
Вярно е, че данъчното и гражданското производство, ако се развиват успоредно, могат да завършат с две независими едно от друго изпълнителни основания, чието едновременно удовлетворяване ще доведе до плащане на повече, отколкото държавата има право да получи. Ревизионният акт и съдебното решение, с което е уважен гражданският иск, я снабдява с две имущества на двама длъжници, от които да събере вземането си, но то е ограничено до размера на неплатения данък, евентуално увеличен с дължими лихви или други тежести, произтичащи от неплащането му изцяло в срок. 
В това положение няма нищо абсурдно[footnoteRef:43]. Ситуацията е обичайна за гражданското право и представлява хипотеза на солидарна задълженост на две лица към един кредитор, който може да избере към кого и как да насочи изпълнението[footnoteRef:44]. Различието в основанията на задължението на всеки длъжник не пречи на солидарността да възникне. Гражданското право съдържа механизми за избягване както на неоснователното обогатяване на държавата за сметка и на двамата, така и за избягване на плащане на данъка от субекта на престъплението вместо от данъчнозадължения субект, ако последният е платежоспособен.  [43:  Р № 418/12.01. 2015 г. по НД № 1478/2014 г. на III НО на ВКС: ,,При евентуално уважаване на гражданския иск на деликтно основание и при наличие и на изпълнителен титул по реда на ДОПК, ще се стигне до абсурдното положение да не може да се направи възражение за неоснователно обогатяване от два пъти плащане на едно и също задължение, тъй като двете вземания ще имат различно основание – едното като данъчно задължение, другото като обезщетение за причинена с престъплението- деликт вреда. Недопустимо е съдът с акта си да обогати неоснователно някоя от страните, още по-малко да принуди изправната страна да води допълнителен процес в защита на своя интерес”.]  [44:  Вж. Указание на Националната агенция по приходите относно действия н органите по приходите в случаите, при които съдебните органи са се произнасяли с решение или определение, с което в полза на държавата се признава обезщетение за имуществени вреди от непозволено увреждане, произтичащо от невнесен данък от 12.06.2009 г., т. IV, която третира именно действията на данъчните власти при ,,дублиране на изпълнителни основания” за едно и също данъчно задължение, като специално е описана хипотезата на издадени ревизионен акт срещу юридическо лице и присъда, с която е уважен граждански иск срещу физическо лице. ] 

Тъй като причинената с деликта вреда обхваща и размера на неплатения данък, плащането на това задължение ще погаси правото на държавата да търси данъка втори път от търговеца, а за платилия делинквент ще възникне правото да търси от търговеца връщане на платеното, но до размера на задължението, което този търговец има към държавата. Обратно, плащането на данъка от търговеца намалява задължението на делинквента до размера на евентуални допълнителни вреди, произтичащи от неплащането. При липса на такива, вземането на държавата се погасява, тъй като с внасянето на данъка вредата е заличена и искът срещу дееца губи основанието си. 
При опит на държавата да насочи изпълнение и към двамата, ,,възражение за повторно плащане би могло да се прави в рамките на съответно изпълнително производство, при поставяне на въпроса дали фискът не събира два пъти тези суми”[footnoteRef:45]. Това обаче са въпроси на гражданскоправните отношения между двамата солидарни длъжници или публичноправни отношения по събиране на държавни вземания, които в хипотеза на неприключило данъчно производство стоят вън от ангажимента на наказателния съд да изяснява и решава. Описаната конструкция гарантира правата на държавата срещу неплатежоспособност на данъчнозадължения търговец, възникнала във връзка с престъплението, която би препятствала благоприятния изход на данъчното производство и би позволила невнесеният данък да бъде неоснователно усвоен не от фиска. [45:  Р № 280/04.06.2013 г. по НД № 871/2013 г. на II НО на ВКС.] 

Следователно, деликтният характер на данъчното престъпление не зависи от наличието и съдържанието на данъчното правоотношение между данъчнозадълженото лице и държавата, а от причинната връзка между поведението на извършителя и неплащането на данъчното задължение от името на данъчнозадълженото лице. Оттук следва, че наличието или липсата на данъчно правоотношение не е водещ критерий, тъй като механизмът на деликта може както да уврежда такова действително съществуващо отношение, така и да имитира, че то съществува. В тази връзка не става ясно защо за деликт се приемат само данъчната измама и укриването на данъци чрез приспадане на неследващ се данъчен кредит, а се отхвърля деликтният характер на укриването на данъци в някоя от другите хипотези. Самият начин на нанасяне на вредата, когато тя се изразява в избягване на плащане на реален данък, няма значение за извода за непозволено увреждане.
По-нататък, специалният ред по ДОПК е приложим и за събиране на вземане от неоснователно възстановен данъчен кредит, следователно за конкуренцията му с гражданския иск в наказателния процес могат да се изтъкнат същите съображения. Неговият привилегировен характер на по-леко, бързо и удобно за ищеца производство не е основание да бъде преграден пътят за удовлетворяване чрез граждански иск, тъй като данъчното производство може да се окаже неизползваемо, ако данъчнозадълженото лице вече не съществува или не може да плати данъка по друга причина. Когато търговецът не е платежоспособен или е прекратен и вземането е останало напълно или частично неплатено, за държавата остава правният интерес да търси разликата от подсъдимия. Тази разлика е именно окончателната вреда, която е настъпила за фиска на деликтно основание в причинна връзка с престъпното поведение на дееца. 
Следователно, докато процедурата по ДОПК не е приключила с пълно изплащане на задълженията на търговеца, за държавата съществува правен интерес да води иск срещу извършителя на данъчното престъпление, като размерът и основателността му ще зависят от изхода на специалното производство. Искът срещу извършителя е допустим. Доколкото този ответник е субсидиарен (вредата от деликта съществува доколкото не е платен данъка от търговеца-длъжник), от развитието на правоотношението между търговеца и фиска ще зависи размерът, в който искът ще бъде евентуално уважен. 
Това е позицията на мнозинството съдебни решения, които приемат, че двете производства по принцип не се конкурират, тъй като имат различни основания, страни, а често и размер на претенцията, макар възгледът да не е развит в цялост. Според тези решения искът в наказателния процес ще бъде недопустим поради липса на правен интерес само когато процедурата по ДОПК е приключила по отношение на същите данъчни задължения и те са били събрани към момента на предявяване на иска[footnoteRef:46], или платени в хипотезата на чл. 255, ал. 4 от името на данъчнозадължения търговец[footnoteRef:47]. Правен интерес няма, тъй като вредата е заличена, доколкото ,,става дума за едни и същи суми, относими към избегнати данъчни задължения”[footnoteRef:48].  [46:  Р № 365/18.02.2014 г. по НД №1250/2013 г. на II НО на ВКС. Вж още Р № 548/09.01.2009 г. по НД № 594/2008 г.на ІІІ НО на ВКС, Р № 136/15.05.2009 г. по НД № 85/2009 г. на І НО на ВКС, Р № 56/21.04.2011 г. по НД № 797/2010 г. на ІІІ НО на ВКС]  [47:  Р № 355/1.11.2011 г. по НД № 1689/2011 г. на I НО на ВКС.]  [48:  Р № 280/04.06.2013 г. по НД №871/2013 г. на II НО на ВКС.] 

Ако обаче събирането на данъчните задължения не е приключило, не всички решения от тази група се съгласяват, че се касае за допустимост, а не са основателност на иска. Според повечето ,,конституирането на държавата като граждански ищец при вече влязъл в сила валиден изпълнителен титул (ДРА) и образуван изпълнителен процес е допустимо, тъй като ,,основанието за изготвяне на ДРА и дължимите по него суми, е различно от деликтното в [наказателното – бел. авт.] производство”[footnoteRef:49]. [49:  Р № 419/22.10.2012 г. по НД №86/2012 г. на I НО на ВКС.] 

Правният интерес на държавата да води граждански иск се свързва с невъзможност да се удовлетвори от данъчнозадълженото лице, ако в причинна връзка с престъплението то се е декапитализирало, изпаднало е в несъстоятелност, ликвидация или има ,,други причини, поради които държавата не може да реализира установеното в административното данъчно производство вземане, чийто размер и период е идентичен с предмета на внесеното в наказателния съд обвинение за данъчно престъпление”[footnoteRef:50]. Деецът може да оспорва основателността му, ,,като доказва плащане на дължимия се данък от ЮЛ или навежда други основания, поради които данъкът не може да се търси от него – давност, недоказаност и други”, които ,,са от кръга на визираните в чл. 102 от НПК и имат своето наказателноправно значение за обема на наказателната отговорност”. [50:  Р №355/1.11.2011 г. по НД № 1689/2011 г. на I НО на ВКС, с което е оставено в сила Решение № 24/15.03.2011 г. на АС-Варна по ВНОХД № 454/2010 г.] 

Като допълнителен аргумент се изтъква предимството на наказателния процес, в който гражданският иск се разглежда. С разпоредбата на чл. 34 ал. 1, т. 2 от ДОПК ,,е предвидено спиране на производството при образувано наказателно или друго съдебно производство, от изхода на което зависи установяването на данъчни задължения”[footnoteRef:51]. [51:  Р №419/22.10.2012 г. по НД №86/2012 г. на I НО на ВКС. Аналогично в Р  № 359/27 .11. 2014 г. по НД № 982 / 2014 г. на I НО на ВКС.] 

5. Заключение
Съставите на престъпленията против данъчната система са типичен пример за бланкетни норми, създадени да охраняват разнообразни и динамични обществени отношения, регулирани с актове, към които тези норми препращат. Престъпните схеми са разгърнати върху правоотношения със самостоятелна частноправна/публичноправна квалификация. Те пораждат определени валидни правни последици в друг клон или отрасъл на правото, към които деецът се стреми, но не може или не желае да си ги осигури по предвидения за тях обичаен механизъм, поставящ пред него определени изисквания. Затова бланкетността поставя пред практиката изисквания за мултидисциплинарен подход. Гражданскоправната или административноправната квалификация на фактите по случая трябва да се познава, но не и да се третира като определяща при преценката на съставомерността им и на наказателната отговорност на субекта. Както бе посочено, деянието може формално не противоречи на граждански закон, но да бъде наказателно противоправно, тъй като критериите за правомерност на поведението са различни. Гражданската и административната квалификация на фактите има ограничено значение доколкото изяснява механизма на извършеното, правните му последици и субективното отношение на дееца, но действието на наказателноправните институти трябва да бъде подчинено на стремеж за всеобхватна и равнопоставена защита на обекта, а не на излишен формализъм и нерационална догматичност. 

